Na temelju članka 29. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine“ broj 26/15.), članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21.-pročišćeni tekst) i Odluke o načinu raspodjele sredstava iz Proračuna Koprivničko-križevačke županije za 2021. godinu namijenjenih sufinanciranju međunarodnih projekata organizacija civilnog društva („Službeni glasnik Koprivničko-križevačke županije“ broj 23/21.), Župan Koprivničko-križevačke županije dana 22. studenog 2021. godine donio je

**R J E Š E NJ E**

**o osnivanju Povjerenstva za dodjelu sredstava**

**Koprivničko-križevačke županije**

I.

 Osniva se Povjerenstvo za dodjelu sredstava Koprivničko-križevačke županije temeljem Javnog poziva za sufinanciranje projekata udruga u 2021. godini ugovorenih u okviru natječaja Saveza Alpe Jadran (u daljnjem tekstu: Povjerenstvo).

II.

U Povjerenstvo se imenuju:

1. Vladimir Šadek, viši savjetnik–specijalist za EU fondove u Koprivničko-križevačkoj županiji - za predsjednika,
2. Barbara Domović, viša stručna suradnica za kulturu, udruge, nacionalne manjine i sportu Koprivničko-križevačkoj županiji - za članicu,
3. Melita Birčić, ravnateljica PORA Regionalne razvojne agencije Koprivničko-križevačke županije - za članicu,
4. Stanislav Lovković, predsjednik Zajednice sportova Koprivničko-križevačke županije - za člana,
5. Marinela Ćurčić, viša referentica za međunarodne odnose u Koprivničko-križevačkoj županiji - za članicu.

III.

Povjerenstvo će obavljati poslove u skladu s Uputama za prijavitelje koje su sastavni dio Javnog poziva za sufinanciranje projekata udruga u 2021. godini ugovorenih u okviru natječaja Saveza Alpe Jadran, u skladu s Poslovnikom o radu Povjerenstva za otvaranje prijava i provjeru ispunjavanja propisanih uvjeta javnog natječaja kojima se financiraju programi i projekti udruga Koprivničko-križevačke županije te u skladu s Poslovnikom o radu Povjerenstva za ocjenjivanje programa i projekata udruga Koprivničko-križevačke županije.

IV.

 Članovi Povjerenstva će u postupku provjere ispunjavanja formalnih uvjeta natječaja provjeriti:

* je li prijava dostavljena na pravi natječaj, u zadanome roku i na propisanim obrascima,
* jesu li dostavljeni, potpisani i ovjereni svi obvezni obrasci,
* provodi li se projekt na području Koprivničko-križevačke županije,
* jesu li prijavitelj i partneri prihvatljivi sukladno Uputama za prijavitelje,
* je li prijavitelj upisan u Registar udruga odnosno drugi odgovarajući registar i u registar neprofitnih organizacija te mu je statut usklađen s Ustavom i zakonom,
* je li osoba ovlaštena za zastupanje udruge u mandatu,
* jesu li ispunjeni drugi formalni uvjeti natječaja.

V.

 Članovi Povjerenstva će ocjenjivati projektne prijedloge temeljem Obrasca za evaluaciju projektnih prijedloga u slijedećim područjima:

* provedbena sposobnost prijavitelja,
* relevantnost projekta,
* proračun,
* međunarodno partnerstvo.

VI.

Mandat članova Povjerenstva iz točke I. ovog Rješenja traje do 31. ožujka 2022. godine.

VII.

Povjerenstvo na sjednicama odlučuje većinom glasova svih članova.

 Povjerenstvo o svom radu vodi zapisnik i za svoj rad odgovara Županu.

 Izvješće o radu i odlukama Povjerenstvo, najmanje jednom godišnje, podnosi Županu.

VIII.

Stručne i administrativne poslove za Povjerenstvo obavljati će Služba ureda župana.

IX.

 Ovo Rješenje objavit će se u „Službenom glasniku Koprivničko-križevačke županije“.

 Ž U P A N

 KOPRIVNIČKO-KRIŽEVAČKE ŽUPANIJE

KLASA: 910-01/21-01/16

UR. BROJ: 2137/1-01/12-21-1

Koprivnica, 22. studeni 2021.

 Ž U P A N

 Darko Koren, ing. građ., v.r.